**Manje je više**

**(Laička kolumnica [257])**

**U žrvnju riječi**

Kad bi me netko zapitao što mi je najdraže iz Svetog pisma, ne bih okolišao s odgovorom. **Evanđelje po Ivanu** očaralo me u katekumenskoj mladosti, a *proslov* što se druge nedjelje u božićnom vremenu čita u skraćenu obliku svagda me zapahne izričajnošću zgusnutom u prvih pet redaka:

*U početku bijaše riječ i riječ bijaše u Boga i Riječ bijaše Bog. Ona bijaše u početku u Boga. Sve postade po njoj i bez nje ne postade ništa. Svemu što postade u njoj bijaše život i život bijaše ljudima svjetlo; i svjetlo u tami svijetli i tama ga ne obuze* (Iv 1, 1-5).

Onomad sam kao ustreptali sveučilištarac u Zagrebu proživljavao intenzivno, još uvijek formativno razdoblje. Istodobno sam uplovljavao u široka prostranstva *riječi* kojima me je profilirao neofilološki studij, a susret s *Božjom Riječju* širio je moje duhovne vidike. *Bog* koji kao Riječ bijaše u početku, dobro mi znani dragi Bog iz davnoga djetinjeg sna kojega sam čuo kako baš meni razgovijetno govori, taj čudesno djelotvorni Bogočovjek svu mi je gustu metaforičnost razjasnio u djeliću sekunde. Bjelodano sam shvatio zašto mi je kao slijepu čovjeku bitno razlikovanje *svjetla* od tame, a životu kroz koji danomice putujem s golemim uzbuđenjem nikad se ne prestajem radovati.

Sa zahvalnošću priznajem da o životu ponajvećma učim od velikih pjesnika. Ovdje se izvrsno uklapa *Tamna molitva*, duboka pjesma **Nikole Milićevića** (1922-1999), kojega sam i osobno poznavao:

*Molim jednu molitvu / gotovo svakog dana, / gotovo svake večeri. / Ne čitam je niti je znam napamet, / a ipak je molim. / U njoj nema riječi, / nema početka ni kraja, / samo mrlja svjetlosti u središtu, / mrlja / koja svjetluca / tamnim iskrama.*

Božiću, svemogi Stvorče! Moli u nama pjesnikovu molitvu nijemih riječi bez početka. Daj nam u punini Početka uščuti *Ime* svih imena: Isus Krist!

Sead Ivan Muhamedagić